“ศรีสุวรรณ” แจ้งความ “ปอท.” เอาผิด “ฌอน” 3 ข้อหา “ฐานฉ้อโกง-ยักยอกทรัพย์-ผิด พรบ.คอมฯ”
“ศรีสุวรรณ” แจ้งความ “ปอท.” เอาผิดไลฟ์โค้ชดัง “ฌอน บูรณะหิรัญ” ปมเงินบริจาคช่วยไฟป่า 3 ข้อหา “ฐานฉ้อโกง-ยักยอกทรัพย์-ผิด พรบ.คอมฯ”
“ศรีสุวรรณ” แจ้งความ “ปอท.” เอาผิดไลฟ์โค้ชดัง “ฌอน บูรณะหิรัญ” ปมเงินบริจาคช่วยไฟป่า 3 ข้อหา “ฐานฉ้อโกง-ยักยอกทรัพย์-ผิด พรบ.คอมฯ”
2 ก.ค. 2563

ผู้สื่อข่าวรายงานว่า วันนี้ (2 ก.ค.63) เวลา 10.00 น. นายศรีสุวรรณ จรรยา เลขาธิการสมาคมองค์การพิทักษ์รัฐธรรมนูญไทย ได้เดินทางไปที่กองบังคับการปราบปรามการกระทำความผิดเกี่ยวกับอาชญากรรมทางเทคโนโลยี หรือ ปอท. ศูนย์ราชการฯ แจ้งวัฒนะ เพื่อเข้าแจ้งความ ฌอน บูรณะหิรัญ ไลฟ์โค้ชชื่อดัง กรณีที่ ฌอน ได้โพสต์ข้อความขอรับบริจาคเงินเพื่อช่วยดับไฟป่าที่เชียงใหม่ ได้เงินไปกว่า 8 แสนบาท
และต่อมาได้โพสต์แสดงรายการการใช้เงินบริจาคดังกล่าว แต่ปรากฏว่ามิได้นำเงินบริจาคไปช่วยไฟป่าตามวัตถุประสงค์การขอรับฯทั้งหมด แต่กลับนำไปบริจาคช่วยโรงพยาบาลแก้โควิด-19 และนำเงินไปผลิตสื่อเพื่อประโยชน์ส่วนตนกว่า 2.5 แสนบาท และการแสดงใบเสร็จในชื่อบริษัทของตน อีกทั้งยังไม่มีการเปิดเผยยอดบัญชีรายรับเงินบริจาค จนกลายเป็นประเด็นที่สังคมออนไลน์วิพากษ์วิจารณ์อย่างหนัก

(ภาพจากเฟซบุ๊กเพจ : ศรีสุวรรณ จรรยา)
โดยนายศรีสุวรรณ ระบุว่า การกระทำดังกล่าว อาจเข้าข่ายความผิดตามประมวลกฎหมายอาญาหลายมาตรา อาทิ ม.59 ประกอบ ม.341 และ ม.343 ฐานฉ้อโกงประชาชน ฐานยักยอกทรัพย์ ตาม ม.352 และความผิดตาม ม.14 พ.ร.บ.คอมพิวเตอร์ 2550 แก้ไขเพิ่มเติม 2560 และปรากฏโดยชัดแจ้งว่ามิได้ขออนุญาตจากนายอำเภอเมืองเชียงใหม่ ในการขอรับบริจาคด้วย จึงเข้าข่ายความผิดตาม ม.6 ม.17 ประกอบ ม.5(3) แห่งพ.ร.บ.ควบคุมการเรี่ยไร 2487 ด้วย ซึ่งมีอัตราโทษหลายกรรม รวมแล้วอาจถูกจำคุกไม่เกิน 8 ปี ปรับไม่เกิน 7.4 หมื่นบาทหรือทั้งจำทั้งปรับ
“การกระทำดังกล่าวเป็นความผิดต่ออาญาแผ่นดิน ซึ่งเกี่ยวกับความสงบเรียบร้อยและศีลธรรมอันดีของประชาชน ด้วยเหตุดังกล่าว สมาคมองค์การพิทักษ์รัฐธรรมนูญไทย จึงจะนำความพร้อมพยานหลักฐานมาแจ้งความต่อ กองบังคับการปราบปรามการกระทำความผิดเกี่ยวกับอาชญากรรมทางเทคโนโลยี” หรือ “บก.ปอท.” เพื่อดำเนินการสืบสวนสอบสวนเอาผิดนายฌอนต่อไป” นายศรีสุวรรณ กล่าวในที่สุด

(ภาพจากเฟซบุ๊กเพจ : ศรีสุวรรณ จรรยา)
 